*Instruks:*

**Formelle retningslinjer for hjemmeeksamen PSYPRO4603 – V17**

1. Eksamen er digital og legges ut dato (02:00 PM) og innleveres senest dato (02:00 PM).
2. Informasjon om prøven hentes inn i Inspera fra FS. Prøven blir da aktivert. Det ligger allerede nå demoeksamener for digital eksamen ute (tilgjengelig for studenter og faglærere): Logg inn som student, med FEIDE. Se også til NTNUs sider om digital eksamen.
3. Hjemmeeksamen vil bli vurdert som bestått/ikke bestått.
4. Man vil få én kasusoppgave
5. Besvarelsen skal ha en lengde på ca. 5000-8000 ord, referanser ikke medregnet.
6. Ikke skriv navn eller annen personidentifiserende informasjon på dokumentet.
7. Linjeavstanden skal være: 1,5 og skriften som skal brukes er Times Roman.
8. Hjemmeeksamen kan skrives på bokmål, nynorsk eller engelsk.
9. Referanser og lay-out skal følge APA stil (APA 6).’
10. Hjemmeeksamen skal besvares ved hjelp av pensum, men bruk gjerne også eksterne vitenskapelige kilder og pensum fra tidligere i studiet.
11. NB: UNNGÅ PLAGIAT! Oppgi kilder, sett sitater i hermetegn med sidetall og referanse, men skriv ikke av uten å oppgi som sitat (Lett reformulering uten kilde er heller ikke lov). Fotnoter og referanser til forelesninger skal ikke brukes i oppgaven.
12. Hjemmeeksamen skal være individuell, dvs. man kan ikke levere oppgaven som gruppeprosjekt slik at man har to like besvarelser.

Generelt om skrivestil:

• Vanligvis foretrekkes en kort og konsis uttrykksmåte, men unngå telegramstil. Tenk deg at du skriver for en vanlig, men intelligent og metodisk skolert leser som ikke har kjennskap til temaet du skriver om.

• Vær nøye med å formulere ideene dine klart og konkret. Unngå bruk av implisitte resonnement som involverer at leseren må være skolert innen tankelesing. Unngå også sjargong og unødvendig ordrikhet.

• Husk å benytte avsnitt og undertitler.

*Kontaktperson for eventuelle spørsmål til eksamensoppgaven: Odin Hjemdal*

Vennligst les gjennom denne kasusbeskrivelsen og besvar spørsmålene nedenfor:

Ragnhild er en 34 år gammel ugift kvinne som kommer til utredning fordi hun har vansker med å mestre livet etter at hennes mor døde for 3 måneder siden. Ragnhild har alltid bodd hjemme og etter at hennes far døde for 20 år siden, utviklet hun og moren et enda tettere forhold. Ragnhild har så å si alltid vært sjenert og tilbakeholden og er redd for å blir vurdert, latterliggjort eller satt i forlegenhet i sosiale sammenhenger. Av den grunn var hun avhengig av sin mor i en rekke sammenhenger også i forhold til det sosiale. Moren tok alltid ansvaret for det huslige, tok seg av arbeidsfolk dersom de skulle reparere noe i huset, bisto datteren med valg av klær og planlegging av ferier. Ragnhild går sjelden på stevnemøter eller fester. Dersom hun skal på sosiale tilstelninger opplever hun at det er lettere dersom hun har drukket litt på forhånd. Ragnhild har en nær venn som hun har hatt siden barndommen, og hun beskriver at de to er svært like. I helgene kan de møtes, gå på biblioteket eller se en film hjemme. For utenom denne ene nære venninnen er Ragnhilds sosiale liv begrenset. Frem til morens død hadde Ragnhild kontakt med morens venninner når de kom for å spille kort.

Ragnhild er utdannet bibliotekar. Etter endt utdanning fikk hun jobb på et bibliotek takket være en av morens venninner. Hun er svært misfornøyd med denne jobben, og er for tiden 50% sykmeldt. Men hun klarer ikke tanken på å gjennomføre jobbintervju for eventuelt å få seg en ny jobb.

Oppgaver som skal besvares på grunnlag av overnevnte kasus:

1. Hva er viktig i forhold til vurdering av diagnose(r) og differensialdiagnostikk?
2. Hvilken psykologisk behandlingstilnærming ville du valgt for Ragnhild og hvorfor?
3. Hvordan ville du ha lagt opp behandlingen, beskriv steg i behandlingsforløpet.
4. Er det spesielle forhold som kan påvirke behandlingen som en bør ta høyde for i behandlingen av Ragnhild?

Sensorveiledning

1. Det er viktig at kandidaten benytter informasjonen i kasusen og resonnerer seg frem til en eller flere diagnoser. Kasusen er en beskrivelse av sosial angst lidelse som bør fremgå av besvarelsen. Oppfylte kriterier for diagnosen bør omtales. Pensum dekker i liten grad personlighetsforstyrrelser, og således er det ikke nødvendig at dette berøres for at deloppgaven skal vurderes som bestått.
2. Kandidatene bør formulere problemet innenfor en psykologisk behandlingstilnærming knyttet til en overordnet teori. Det er viktig at besvarelsen tar utgangspunkt relevante psykologiske teorier i henhold til de diagnosene som kandidaten har kommet frem til i oppgave 1). Beskrivelse av teorier og hvordan diagnosen(e) forstås innen denne teorien er viktig. Det er også viktig at kandidatene gjengir hvorfor denne teorien er relevant i denne sammenhengen.
3. Det er viktig at kandidaten skisserer tiltak knyttet til den behandlingsteori de har valgt. Litt avhengig av hvilken tilnærming kandidaten velger å omtale vil det være naturlig at kandidaten beskrive viktige og sentrale steg i denne behandlingen.
4. Pasientens tendens til å drikke seg til mot før sosiale sammenhenger kan være elementer som kan komplisere behandlingen og som en bør ta høyde for i planleggingen av behandlingen.